EUROPA-KOMMISSIONEN Bruxelles, den 18.6.2021 COM(2021) 332 final 2021/0160(NLE) Forslag til RÅDETS GENNEMFØRELSESAFGØRELSE om godkendelse af vurderingen af Luxembourgs genopretnings- og resiliensplan {SWD(2021) 159 final}



2021/0160 (NLE) Forslag til RÅDETS GENNEMFØRELSESAFGØRELSE om godkendelse af vurderingen af Luxembourgs genopretnings- og resiliensplan RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 20, under henvisning til forslag fra Europa-Kommissionen, og ud fra følgende betragtninger: (1)Covid-19-udbruddet har haft ødelæggende konsekvenser for Luxembourgs økonomi. I 2019 udgjorde Luxembourgs bruttonationalprodukt pr. indbygger (BNP pr. indbygger) 328 % af gennemsnittet for EU. Ifølge Kommissionens forårsprognose 2021 faldt Luxembourgs reale BNP med 1,3 % i 2020, mens det ventes at stige med 3,1 % i 2020 og 2021 samlet set. Langvarige aspekter med indvirkning på de økonomiske resultater på mellemlang sigt omfatter navnlig forholdsvis lave erhvervsfrekvenser, især for ældre arbejdstagere, og mangel på faglært arbejdskraft, som forværres af stigende ejendomspriser, hvilket forhindrer virksomheder i at få fuldt udbytte de muligheder, som den grønne og den digitale omstilling giver for at diversificere økonomien. (2)Den 9. juli 2019 og den 20. juli 2020 rettede Rådet henstillinger til Luxembourg som led i det europæiske semester. Rådet henstillede navnlig til at i) træffe alle nødvendige foranstaltninger for effektivt at imødegå pandemien, understøtte økonomien og støtte den efterfølgende genopretning, og, så snart den økonomiske situation tillader det, føre en finanspolitik, der tager sigte på at opnå en forsvarlig budgetstilling på mellemlang sigt og sikre en holdbar gæld, og samtidig øge investeringerne, forbedre sundhedssystemets modstandsdygtighed ved at sikre, at der er tilstrækkeligt sundhedspersonale til rådighed, og fremskynde reformer for at forbedre forvaltningen af sundhedssystemet og e-sundhed, ii) afbøde krisens konsekvenser for beskæftigelsen med særlig vægt på de mennesker, der befinder sig i en vanskelig situation på arbejdsmarkedet, iii) sikre en effektiv gennemførelse af foranstaltninger til støtte for virksomheders likviditet, navnlig små og mellemstore virksomheder (SMV'er) og selvstændige, fremrykke modne offentlige investeringsprojekter og tilskynde til private investeringer for at fremme den økonomiske genopretning, målrette investeringer mod den grønne og den digitale omstilling, navnlig bæredygtig transport og bæredygtige bygninger samt ren og effektiv produktion og anvendelse af energi, som et bidrag til en gradvis dekarbonisering af økonomien, og fremme innovation og digitalisering, navnlig i erhvervslivet, samt iv) sikre en effektiv overvågning og håndhævelse af rammerne for bekæmpelse af hvidvask af penge for så vidt angår udbydere af tjenester til truster eller selskaber og investeringstjenester og øge indsatsen for at tage fat på elementer i skattesystemet, der letter aggressiv skatteplanlægning, navnlig ved hjælp af udgående betalinger. Efter at have vurderet fremskridtene med gennemførelsen af disse landespecifikke henstillinger på tidspunktet for forelæggelsen af genopretnings- og resiliensplanen finder Kommissionen, at henstillingen om at træffe alle nødvendige foranstaltninger i overensstemmelse med den generelle undtagelsesklausul til effektivt at imødegå pandemien, understøtte økonomien og støtte den efterfølgende genopretning er blevet gennemført fuldt ud. Der er gjort væsentlige fremskridt med hensyn til henstillingen om støtte til virksomhedernes likviditet og henstillingen om fremrykkelse af modne offentlige investeringsprojekter for at fremme den økonomiske genopretning. (3)[I Rådets henstilling om den økonomiske politik i euroområdet henstillede Rådet til medlemsstaterne i euroområdet at træffe foranstaltninger, herunder gennem deres genopretnings- og resiliensplaner, til bl.a. at sikre en politisk kurs, der støtter genopretningen, samt til at forbedre konvergensen, modstandsdygtigheden og den bæredygtige og inklusive vækst yderligere. Rådet henstillede også til medlemsstaterne at styrke de nationale institutionelle rammer, sikre makrofinansiel stabilitet samt at fuldføre Den Økonomiske og Monetære Union og styrke euroens internationale rolle.] [Hvis Rådets henstilling ikke er vedtaget på tidspunktet for vedtagelsen af Rådets gennemførelsesafgørelse, skal betragtningen fjernes]. (4)Den 30. april 2021 indgav Luxembourg sin nationale genopretnings- og resiliensplan til Kommissionen i overensstemmelse med artikel 18, stk. 1, i forordning (EU) 2021/241. Denne indgivelse sker efter en høringsproces, der er gennemført i overensstemmelse med de nationale retlige rammer, med lokale og regionale myndigheder, arbejdsmarkedets parter, civilsamfundsorganisationer, ungdomsorganisationer og andre relevante interessenter. Det nationale ejerskab af genopretnings- og resiliensplanerne understøtter deres vellykkede gennemførelse og varige indvirkning på nationalt plan og troværdigheden på europæisk plan. Kommissionen har i medfør af nævnte forordnings artikel 19 vurderet genopretnings- og resiliensplanens relevans, effektivitet, virkningsfuldhed og sammenhæng i overensstemmelse med vurderingskriterierne i bilag V til forordningen. (5)Genopretnings- og resiliensplanerne bør forfølge de overordnede mål for genopretnings- og resiliensfaciliteten, som er oprettet i henhold til forordning (EU) 2021/241, og for EU-genopretningsinstrumentet, som er oprettet i henhold til Rådets forordning (EU) 2020/2094, til støtte for genopretningen efter covid-19-krisen. De bør fremme Unionens økonomiske, sociale og territoriale samhørighed ved at bidrage til de seks søjler, der er nævnt i artikel 3 i forordning (EU) 2021/241. (6)Gennemførelsen af medlemsstaternes genopretnings- og resiliensplaner vil udgøre en koordineret investerings- og reformindsats i hele Unionen. Gennem en koordineret og samtidig gennemførelse af disse reformer og investeringer og gennemførelsen af grænseoverskridende projekter vil disse reformer og investeringer gensidigt styrke hinanden og skabe positive afsmittende virkninger i hele Unionen. Derfor vil ca. en tredjedel af facilitetens indvirkning på medlemsstaternes vækst og jobskabelse stamme fra afsmittende virkninger fra andre medlemsstater. Afbalanceret reaktion, som bidrager til de seks søjler (7)I overensstemmelse med artikel 19, stk. 3, litra a), og afsnit 2.1 i bilag V til forordning (EU) 2021/241 udgør genopretnings- og resiliensplanen i høj grad (A-rating) en omfattende og tilstrækkelig afbalanceret reaktion på den økonomiske og sociale situation og bidrager derved hensigtsmæssigt til alle seks søjler omhandlet i artikel 3 i forordning (EU) 2021/241 under hensyntagen til den pågældende medlemsstats specifikke udfordringer og finansielle tildeling.

(8)Luxembourg har i sin genopretnings- og resiliensplan fremlagt en bred vifte af investeringer og reformer. Luxembourg planlægger desuden at supplere støtten i henhold til forordning (EU) 2021/241 ved at anvende yderligere nationale midler til gennemførelse af de investeringer og reformer, der indgår i planen. Denne struktur med yderligere nationale midler giver Luxembourg mulighed for at medtage foranstaltninger, der i rimelig grad bidrager til alle seks søjler i samme forordnings artikel 3 på trods af landets begrænsede maksimale finansielle bidrag. (9)I Luxembourgs valg af foranstaltninger er der lagt stor vægt på den grønne og den digitale omstilling med et klimabidrag på 60,9 % og et digitalt bidrag på 31,6 %, hvilket er et godt stykke over de tilsvarende minimumstildelinger på henholdsvis 37 % og 20 %. De grønne komponenter i genopretnings- og resiliensplanen stemmer også i store træk overens med Luxembourgs nationale energi- og klimaplan, mens nogle af de projekter, der foreslås i planen, også indgår i bredere strategier, f.eks. en strategi målrettet den videnbaserede økonomi. Genopretnings- og resiliensplanen har også en forholdsvis stærk social dimension (færdigheder, sundhed og boliger), hvilket styrker den økonomiske, sociale og territoriale samhørighed. Håndtering af alle eller en betydelig del af de udfordringer, der er identificeret i de landespecifikke henstillinger (10)I overensstemmelse med artikel 19, stk. 3, litra b), og afsnit 2.2 i bilag V til forordning (EU) 2021/241 forventes genopretnings- og resiliensplanen at bidrage effektivt til at håndtere alle eller en betydelig del af de udfordringer (A-rating), der er identificeret i de relevante landespecifikke henstillinger, herunder finansielle aspekter heraf, som er rettet til Luxembourg, eller udfordringer identificeret i andre relevante dokumenter, som Kommissionen vedtager officielt inden for rammerne af det europæiske semester. (11)Henstillingerne vedrørende den umiddelbare finanspolitiske reaktion på pandemien kan anses for at falde uden for rammerne af Luxembourgs genopretnings- og resiliensplan, selv om Luxembourg generelt har reageret hensigtsmæssigt og tilstrækkeligt på det umiddelbare behov for at støtte økonomien gennem finanspolitiske foranstaltninger i 2020 og 2021 i overensstemmelse med bestemmelserne i den generelle undtagelsesklausul. (12)Planen indeholder et omfattende sæt gensidigt forstærkende reformer og investeringer, der bidrager til effektivt at håndtere en betydelig del af de økonomiske og sociale udfordringer, der er skitseret i de landespecifikke henstillinger, som Rådet rettede til Luxembourg som led i det europæiske semester i 2019 og 2020 om i) arbejdsmarkedspolitikker (udbedre den manglende overensstemmelse mellem udbudte og efterspurgte færdigheder og kompetencer og forbedre ældre arbejdstageres beskæftigelsesegnethed), ii) sundhedssystemets modstandsdygtighed, iii) udvidelse af den tilgængelige boligmasse, iv) den grønne omstilling (investeringer i produktion af vedvarende energi, bæredygtig transport og det naturlige miljø og biodiversitet), v) den digitale omstilling (forbedre konnektiviteten og befolkningens digitale færdigheder og fremme digitaliseringen af virksomheder og den offentlige forvaltning) og vi) effektiv overvågning og håndhævelse af rammerne for bekæmpelse af hvidvask. (13)Med investeringer i erhvervsuddannelsesprogrammer for jobsøgende og arbejdstagere, der indgår i en arbejdsfordelingsordning, ydes der et væsentligt bidrag til kompetenceudvikling. Disse erhvervsuddannelsesprogrammer forventes også at bidrage til at afbøde krisens indvirkning på beskæftigelsen. Planen omfatter også en supplerende reform, der har til formål at udforme yderligere erhvervsuddannelsesprogrammer for de mest lovende jobprofiler. (14)Sundhedssystemets modstandsdygtighed og forvaltning forventes at blive styrket gennem reformer og investeringer, der tager sigte på at løse visse strukturelle problemer i sundhedssektoren i Luxembourg — manglen på sundhedspersonale og behovet for at øge sundhedssystemets effektivitet — navnlig gennem digitalisering. Den reform, der sigter mod at ændre lovgivningen omkring en række sundhedspersoners kompetencer, forventes at gøre sundhedserhvervene mere attraktive og udbedre manglen på sundhedspersonale i en situation med stigende efterspørgsel efter pleje. Formålet med investeringerne er også at bidrage til digitaliseringen af sundhedssektoren med interoperabilitet for øje. Det fælles digitale register for sundhedserhverv bør gøre det muligt at forvalte data om sundhedspersonale i Luxembourg, at give mulighed for demografiske prognoser på kort og mellemlang sigt og bedre at identificere behovet for læger efter ekspertiseområde og geografisk område. Dette forventes at bidrage til foregribelsen af manglen på sundhedspersonale. Udviklingen af fjernkonsultationer er også et middel til at begrænse presset på sundhedspersonale og samtidig mindske behovet for fysiske rejser i forbindelse med covid-19-pandemien. (15)Genopretnings- og resiliensplanen forventes at bidrage til forbedringen af transportens bæredygtighed. Den omfatter en reform, der skal fremme ordregivende myndigheders og ordregiveres indkøb af nul- eller lavemissionskøretøjer, samt en investering i yderligere udbygning af et net af ladestandere til elektriske køretøjer i hele landet. (16)Beskyttelsen af det naturlige miljø og biodiversiteten sker gennem foranstaltninger, der tilskynder kommuner til at investere i forbedringen af det naturlige miljø og biodiversiteten i deres åbne områder og by-, vand- og skovområder. (17)Forøgelsen af boligudbuddet bør støttes gennem investeringer og reformer, navnlig ved at øge incitamenterne til og fjerne hindringerne for byggeri. Den lovgivningsmæssige omarbejdning af boligpagten forventes at tilskynde kommunerne til at opføre økonomisk overkommelige boliger. Produktionen af vedvarende energi som led i investeringsprojektet "Neischmelz" forventes at støtte oprettelsen af et nyt boligområde samt bidrage til produktionen af ren energi. (18)Genopretnings- og resiliensplanen omfatter investeringer i digitalisering og innovation og tjener den digitale omstilling. I uddannelsesprogrammerne "FutureSkills" og "Digital Skills" lægges der vægt på udviklingen af digitale færdigheder. Investeringer i et interoperabelt digitalt register over sundhedspersonale og telemedicin bør understøtte digitaliseringen af sundhedsplejen. Foranstaltningerne til fremme af en databaseret økonomi bør styrke sikkerheden i forbindelse med personoplysninger gennem indførelsen af yderst innovative ultrasikre kvantekommunikationsløsninger. Den offentlige forvaltning og de offentlige tjenester bør gøres mere effektive gennem digitalisering og en forbedring af deres interoperabilitet. (19)Planen omfatter også en række reformer til støtte for gennemførelsen af den landespecifikke henstilling, hvori Luxembourg opfordres til at sikre en effektiv overvågning og håndhævelse af rammerne for bekæmpelse af hvidvask af penge for så vidt angår udbydere af tjenester til truster eller selskaber og investeringstjenester. Disse reformer har til formål at styrke rammerne for bekæmpelse af hvidvask af penge og håndhævelsen heraf, at anvende registrerede oplysninger om juridiske personer bedre, at forstå risiciene for hvidvask af penge og finansiering af terrorisme bedre som grundlag for målrettede afbødende foranstaltninger samt at præcisere gældende sanktioner. Desuden vil den gældende ordning for udbydere af tjenester til truster og selskaber blive revideret og styrket gennem en ændring af den relevante lovgivning. (20)Planen omfatter en lovgivningsmæssig foranstaltning, der afvikler retten til at fradrage udgående royalties og rentebetalinger til ikkesamarbejdsvillige skattejurisdiktioner, og som trådte i kraft den 1. marts 2021. Denne foranstaltning svarer imidlertid til gennemførelsen af en aftale, der blev indgået i EU-Rådet i december 2019, og som gælder for alle medlemsstater, uanset om de har fået en henstilling om at bekæmpe aggressiv skatteplanlægning inden for rammerne af det europæiske semester. Bidrag til vækstpotentiale, jobskabelse og økonomisk, social og institutionel resiliens (21)I overensstemmelse med artikel 19, stk. 3, litra c), og afsnit 2.3 i bilag V til forordning (EU) 2021/241 forventes genopretnings- og resiliensplanen at have stor indvirkning (A-rating) med hensyn til at styrke Luxembourgs vækstpotentiale, jobskabelse og økonomiske, sociale og institutionelle resiliens, som et velfungerende indre marked er afgørende for, bidrage til gennemførelsen af den europæiske søjle for sociale rettigheder, herunder gennem fremme af politikker for børn og unge, og afbøde covid-19-krisens økonomiske og sociale indvirkning, hvorved den økonomiske, sociale og territoriale samhørighed og konvergens i Unionen styrkes. (22)Simuleringer foretaget af Kommissionens tjenestegrene viser, at planen potentielt kan øge Luxembourgs BNP med mellem 0,5 % og 0,8 % frem mod 2026. Genopretnings- og resiliensplanen omfatter et væsentligt antal reformer og investeringer, som vil imødegå krisens indvirkning og styrke Luxembourgs vækstpotentiale og økonomiske, sociale og institutionelle modstandsdygtighed. Investeringerne og reformerne i planen forventes at fremme en genopretning, der er forenelig med den grønne og den digitale omstilling. De forventes desuden at bidrage til at udbedre den vedvarende mangel på kvalificeret arbejdskraft, som er en begrænsende faktor for vækst og investeringer, navnlig inden for informations- og kommunikationsteknologi og sundhed. Planen omfatter især en række foranstaltninger, der tilbyder jobsøgende løbende onlineprogrammer, der er udformet med henblik på udvikling af digitale og andre fremtidsorienterede færdigheder, og som er udviklet af det reformerede arbejdsformidlingskontor (Agence pour le développement de l'emploi — ADEM) for at øge beskæftigelsesmulighederne. Andre foranstaltninger i den bredere strategi for digital forvaltning forventes at bidrage til at fremme digital integration i den private sektor, navnlig ved at sætte brugernes oplevelse i centrum. Foranstaltningerne i planen støtter også bedre adgang til boliger, renere og mere effektive transportsystemer og bedre adgang til og kvalitet i sundhedssystemet. (23)Genopretnings- og resiliensplanen lægger op til betydelige investeringer, der sigter mod at tackle sociale udfordringer og forbedre den sociale samhørighed og integrationen af sårbare grupper. Navnlig indeholder en foranstaltning i planen et mål om at fremme ældre arbejdstageres deltagelse og lette integrationen på arbejdsmarkedet af de personer, hvis digitale færdigheder sandsynligvis ikke er aktuelle. Planen sigter mod at nå et af EU's overordnede mål i handlingsplanen for den europæiske søjle for sociale rettigheder senest i 2030, nemlig at mindst 60 % af alle voksne skal deltage i uddannelse hvert år inden 2030. Desuden forventes de investeringer i planen, der skal styrke sundhedssystemet, at være til gavn for de mest sårbare personer. Dette forventes også at bidrage til gennemførelsen af den europæiske søjle for sociale rettigheder og den sociale samhørighed ved at forbedre adgangen til sundhedspleje i underforsynede områder. Princippet om ikke at gøre væsentlig skade (24)I overensstemmelse med artikel 19, stk. 3, litra d), og afsnit 2.4 i bilag V til forordning (EU) 2021/241 forventes genopretnings- og resiliensplanen at sikre, at ingen foranstaltning (A-rating) til gennemførelse af reformer og investeringsprojekter i genopretnings- og resiliensplanen gør væsentlig skade på miljømål som omhandlet i artikel 17 i Europa-Parlamentets og Rådets forordning (EU) 2020/852 (princippet om ikke at gøre væsentlig skade — DNSH-princippet).

(25)Luxembourgs genopretnings- og resiliensplan omfatter en systematisk vurdering af hver foranstaltning i forhold til princippet om ikke at gøre væsentlig skade. De fremlagte oplysninger giver mulighed for at vurdere, at foranstaltningerne er i overensstemmelse med princippet, f.eks. ved at give begrundelse for de nærmere bestemmelser for anvendelsen af eksisterende EU-lovgivning og luxembourgsk lovgivning til at undgå væsentlig skade. Bidrag til den grønne omstilling, herunder biodiversitet (26)I overensstemmelse med artikel 19, stk. 3, litra e), og afsnit 2.5 i bilag V til forordning (EU) 2021/241 indeholder genopretnings- og resiliensplanen foranstaltninger, der i høj grad (A-rating) bidrager til den grønne omstilling, herunder biodiversitet, eller til håndtering af de dermed forbundne udfordringer. Foranstaltningerne til støtte for klimamål omfatter et beløb, der svarer til 60,9 % af planens samlede tildeling, beregnet på grundlag af metoden i bilag VI til forordning (EU) 2021/241. I overensstemmelse med artikel 17 i forordning (EU) 2021/241 stemmer genopretnings- og resiliensplanen overens med oplysningerne i den nationale energi- og klimaplan for 2021-2030. (27)I Luxembourgs genopretnings- og resiliensplan lægges der særlig vægt på den grønne omstilling. En væsentlig del af investeringerne vil blive afsat til projekter på dette område. Planen omfatter en foranstaltning, der består i at opbygge kapacitet til produktion af vedvarende energi på en bestemt lokalitet på en innovativ måde. Luxembourg vil indføre en støtteordning vedrørende ladestandere til elektriske køretøjer. Landet vil ligeledes støtte foranstaltninger til beskyttelse og genopretning af biodiversitet gennem aftaler mellem regeringen og kommunerne. Andre udfordringer såsom energirenovering af bygninger indtager ikke en fremtrædende plads i nogen af investeringsforanstaltningerne, hvilket i høj grad skyldes det lave maksimale finansielle bidrag. Dette gælder også den offentlige transportinfrastruktur, som Luxembourg imidlertid er ved at udvikle uafhængigt af den støtte, der ydes i henhold til forordning (EU) 2021/241. (28)Overordnet set forventes de foranstaltninger, der er beskrevet i planen, at have en varig indvirkning på den grønne omstilling. De forventes at yde et væsentligt bidrag til at fremme de nationale klima- og energimål, der er fastsat i Luxembourgs nationale energi- og klimaplan, hvilket kræver yderligere foranstaltninger. De forventes også at bidrage til Unionens energi- og klimamål for 2030 og målet om et klimaneutralt EU senest i 2050. Bidrag til den digitale omstilling (29)I overensstemmelse med artikel 19, stk. 3, litra f), og afsnit 2.6 i bilag V til forordning (EU) 2021/241 indeholder genopretnings- og resiliensplanen foranstaltninger, der i høj grad (A-rating) bidrager til den digitale omstilling eller til håndtering af de dermed forbundne udfordringer. Foranstaltningerne til støtte for digitale mål tegner sig for et beløb, der svarer til 31,6 % af planens samlede tildeling, beregnet på grundlag af metoden i bilag VII til forordning (EU) 2021/241. (30)Et sæt foranstaltninger i Luxembourgs genopretnings- og resiliensplan bidrager til den digitale omstilling. En række investeringer tager sigte på at digitalisere den offentlige forvaltning og de tjenester, der ydes, samt sundhedssystemet med henblik på at øge deres effektivitet og interoperabilitet. Planen omfatter også investeringer i udvikling af grundlæggende og avancerede digitale færdigheder. Dette bør fremme digitalisering og innovation og bidrage til at imødekomme efterspørgslen på arbejdsmarkedet. (31)Luxembourgs genopretnings- og resiliensplan omfatter også foranstaltninger til håndtering af de udfordringer, der følger af den digitale omstilling. En af investeringerne i planen omfatter udvikling af en ultrasikker kommunikationsinfrastruktur baseret på kvanteteknologi, hvilket forventes at bidrage til beskyttelsen af personoplysninger, som er en stor udfordring i forbindelse med omstillingen. Planen sigter desuden mod at digitalisere ADEM for at forbedre de offentlige myndigheders effektivitet, når det gælder om at sikre opfyldelsen af arbejdsmarkedets behov. Varig indvirkning (32)I overensstemmelse med artikel 19, stk. 3, litra g), og afsnit 2.7 i bilag V til forordning (EU) 2021/241 forventes genopretnings- og resiliensplanen i høj grad (A-rating) at få varig indvirkning på Luxembourg. (33)Gennemførelsen af de investeringer og reformer, som Luxembourg har fremlagt i sin plan, er udformet som en yderligere løftestang for at støtte Luxembourg i opfyldelsen af sine langsigtede mål. Foranstaltningerne i planen har fokus på innovative og bæredygtige økonomiske aktiviteter med et betydeligt udnyttelsespotentiale. Gennem mange innovative projekter er Luxembourg i færd med at diversificere sin økonomiske aktivitet, skabe nye investeringsmuligheder og bevæge sig hen imod mere modstandsdygtig vækst. Desuden sigter genopretnings- og resiliensplanen mod at sikre en passende reaktion på den aktuelle sundhedskrise, som sandsynligvis vil forværre eksisterende uligheder. Planens varige indvirkning kan også øges gennem synergier mellem planen og andre programmer, herunder programmer finansieret af samhørighedsfondene. (34)Alle tre søjler i genopretnings- og resiliensplanen sigter mod strukturelle ændringer i politikkerne. Initiativerne til fremme af digitale færdigheder har til formål at styrke og diversificere de faglige kvalifikationer hos jobsøgende og arbejdstagere, der er omfattet af en arbejdsfordelingsordning, med særligt fokus på udvikling af digitale færdigheder. På længere sigt forventes de reformer i planen, der sigter mod at fremme livslang læring og forbedre uddannelsernes tilstrækkelighed i forhold til arbejdsmarkedets behov, at gøre arbejdsmarkedet mere modstandsdygtigt. Foranstaltninger i planen forventes at bidrage til forbedringen af sundhedssektorens modstandsdygtighed og resultater ved at afhjælpe manglen på sundhedspersonale og færdigheder og fremme en bedre forvaltning og digitaliseringen af sundhedssektoren, herunder telemedicin. Foranstaltninger til fremskyndelse af dekarboniseringen af transportsektoren forventes at bidrage positivt til den grønne omstilling ved at fremme anvendelsen af vedvarende energikilder og ved at skabe nye "grønne" job. For at fremme en mere gennemsigtig og retfærdig økonomi har de reformer, der indgår i planen, desuden til formål at styrke de retlige rammer for tilsyn med bekæmpelsen af hvidvask af penge og finansiering af terrorisme. Det kan derfor konkluderes, at reformerne og investeringerne forventes at medføre en varig strukturel ændring af de relevante politikker. Overvågning og gennemførelse (35)I overensstemmelse med artikel 19, stk. 3, litra h), og afsnit 2,8 i bilag V til forordning (EU) 2021/241 er de ordninger, der er foreslået i genopretnings- og resiliensplanen, tilstrækkelige (A-rating) med hensyn til at sikre en effektiv overvågning og gennemførelse af genopretnings- og resiliensplanen, herunder den påtænkte tidsplan og de påtænkte milepæle og mål samt de dertil knyttede indikatorer. (36)Luxembourg har fremlagt et solidt revisions- og kontrolsystem med en klar institutionel struktur, opgavefordeling og rapporteringsmekanisme, der bør sikre en grundig overvågning af gennemførelsen af milepæle og mål. Økonomi- og budgetdirektoratet under finansministeriet har det overordnede ansvar for planen og fungerer som centralt kontaktpunkt til Kommissionen. Denne tjeneste, der fungerer som administrerende afdeling, er også ansvarlig for udarbejdelsen af betalingsanmodningen og forvaltningserklæringerne, og den koordinerer og overvåger gennemførelsen af genopretnings- og resiliensplanen. Den administrerende afdeling er ansvarlig for at samle alle oplysninger om de indikatorer, for hvilke den også udfører overensstemmelseskontrol og mere generelt kvalitetskontrol. Luxembourg har oplyst, at der er ved at blive udviklet et IT-system til forvaltning af og rapportering om milepæle og mål med henblik på at opfylde de specifikke forvaltnings- og rapporteringskrav, der er beskrevet i planen. I overensstemmelse med artikel 20, stk. 5, litra e), i forordning (EU) 2021/241 bør Luxembourg gennemføre denne foranstaltning for at overholde artikel 22 i samme forordning ved at bekræfte status for gennemførelsen heraf inden den første betalingsanmodning. Der skal foretages en særlig kontrol af systemet. I forbindelse med denne kontrol skal der foretages en analyse af alle konstaterede svagheder og udførte eller planlagte korrigerende handlinger. Dette bør navnlig sikre, at Luxembourg har et system, der opfylder de relevante krav. Der er derfor indført en milepæl for at sikre, at systemet implementeres inden fremsættelsen af den første betalingsanmodning. (37)Generalinspektorat for finanser (Inspection Générale des Finances — IGF), som også er revisionsmyndighed hvad angår fonde med delt forvaltning, bør fungere som revisionsmyndighed i forbindelse med gennemførelsen af planen. På grund af Luxembourgs beslutning om at fremsætte én betalingsanmodning om året bør revisionsmyndigheden hvert år foretage en revision af operationer og en systemrevision samt udarbejde en årlig revisionsrapport. I denne rapport vil det blive vurderet, om forvaltnings- og kontrolsystemet fungerer effektivt, så der gives rimelig sikkerhed for, at de milepæle og mål, der er angivet i de betalingsanmodninger, der indsendes til Kommissionen, er korrekte. Revisionsmyndigheden er uafhængig af den administrerende afdeling, der sikrer en passende adskillelse af funktioner. (38)Milepælene og målene er også relevante for foranstaltninger, der allerede er gennemført, og som er støtteberettigede i henhold til forordningens artikel 17, stk. 2. Det er nødvendigt med en tilfredsstillende opfyldelse af disse milepæle og mål over tid for at begrunde en betalingsanmodning. (39)Medlemsstaterne bør sikre, at finansiel støtte fra faciliteten kommunikeres og anerkendes i overensstemmelse med artikel 34 i forordning (EU) 2021/241. Der kan anmodes om teknisk støtte i henhold til instrumentet for teknisk støtte med henblik på at bistå medlemsstaterne med gennemførelsen af deres plan. Omkostninger

(40)I overensstemmelse med artikel 19, stk. 3, litra i), og afsnit 2.9 i bilag V til forordning (EU) 2021/241 er begrundelsen i planen for genopretnings- og resiliensplanens anslåede samlede omkostninger i moderat grad (B-rating) rimelig og plausibel, i overensstemmelse med princippet om omkostningseffektivitet og står mål med den forventede nationale økonomiske og sociale indvirkning. (41)For hver reform og investering i genopretnings- og resiliensplanen har Luxembourg givet en redegørelse og fremlagt dokumentation til underbygning af omkostningsoverslagene. De modtagne omkostningsoplysninger anses generelt for at være fuldstændige og forståelige, selv om der for nogle foranstaltningers vedkommende kunne have været fremlagt yderligere dokumentation og en bedre redegørelse for de underliggende antagelser for at opnå en A-rating. IGF har kontrolleret alle foranstaltninger i genopretnings- og resiliensplanen for at sikre, at de anslåede omkostninger er rimelige og troværdige. Der blev dog ikke fremlagt dokumentation for denne kontrol. Ifølge de modtagne oplysninger er de anslåede omkostninger i moderat grad "rimelige" for langt de fleste reformer og investeringer. Luxembourg har samlet set fremlagt begrænsede historiske og sammenlignelige omkostningsoplysninger til vurdering af omkostningsoverslagenes troværdighed. For foranstaltninger, der er iværksat fra og med den 1. februar 2020, blev der fremlagt fakturaer, udbudsdokumenter og projektplaner for de planlagte investeringer. De anslåede omkostninger er derfor i moderat grad "troværdige" for langt de fleste reformer og investeringer. Endelig er de anslåede samlede omkostninger i genopretnings- og resiliensplanen i overensstemmelse med princippet om omkostningseffektivitet og svarer til den forventede nationale økonomiske og sociale indvirkning. (42)Luxembourg har fremlagt tilstrækkelig information og dokumentation for, at beløbet for de anslåede omkostninger vedrørende reformerne og investeringerne i den genopretnings- og resiliensplan, der skal finansieres i henhold til forordning (EU) 2021/241, ikke er dækket af eksisterende eller planlagt EU-finansiering, Beskyttelse af finansielle interesser (43)I overensstemmelse med artikel 19, stk. 3, litra j), og afsnit 2.10 i bilag V til forordning (EU) 2021/241 er de ordninger, der er foreslået i genopretnings- og resiliensplanen, og de yderligere foranstaltninger i denne afgørelse tilstrækkelige (A-rating) til at forebygge, opdage og korrigere korruption, svig og interessekonflikter ved anvendelsen af midler ydet i henhold til nævnte forordning, og ordningerne forventes effektivt at forhindre dobbeltfinansiering inden for rammerne af nævnte forordning og andre EU-programmer. Dette berører ikke anvendelsen af andre instrumenter og værktøjer til at fremme og håndhæve overholdelsen af EU-retten, herunder til at forebygge, afsløre og korrigere korruption, svig og interessekonflikter og til at beskytte Unionens finanser i overensstemmelse med Europa-Parlamentets og Rådets forordning (EU, Euratom) 2020/2092. (44)Hvad angår forebyggelse, opdagelse og korrektion af alvorlige uregelmæssigheder redegøres der i planen for den nationale organisatoriske struktur for de opgaver, der skal udføres på grundlag af en kortlægning af risici, ansvarsområder og måden, hvorpå de bør forebygge, opdage og korrigere svig, korruption og interessekonflikter, uanset hvor de opstår. Anvendelsen af det fælles dataudvindings- og risikoberegningsværktøj, som stilles til rådighed af Kommissionen, bekræftes ligeledes. Resultaterne af kontrollen bør sammenfattes i en rapport, der skal udarbejdes som led i kontrollen af udgifterne. Det er dog ikke alle de i planen beskrevne procedurer for beskyttelse af Unionens finansielle interesser, der allerede er på plads, og de forventes afsluttet i fjerde kvartal af 2021. I overensstemmelse med artikel 20, stk. 5, litra e), i forordning (EU) 2021/241 bør Luxembourg gennemføre disse procedurer for at overholde artikel 22 i samme forordning ved at bekræfte status for gennemførelsen heraf inden den første betalingsanmodning. Dette bør navnlig sikre, at Luxembourg har et system, der opfylder de relevante krav. Der er derfor indført en milepæl for at give sikkerhed for beskyttelsen af Unionens finansielle interesser inden fremsættelsen af den første betalingsanmodning. (45)For at forebygge korruption og beskytte finansielle interesser gennemføres der særlige foranstaltninger til kontrol af, at reglerne for offentlige indkøb overholdes. IGF's revisionstilgang bør være baseret på en årlig systemrevision, der omfatter det system, der anvendes til rapportering om milepæle og mål, og som ligeledes omfatter det interne kontrolsystem til forebyggelse, opdagelse og korrektion af svig, interessekonflikter, korruption og dobbeltfinansiering, samt årlige revisioner af operationer på grundlag af en passende stikprøve. Sammenhæng (46)I overensstemmelse med artikel 19, stk. 3, litra k), og afsnit 2.11 i bilag V til forordning (EU) 2021/241 indeholder planen i høj grad (A-rating) foranstaltninger til gennemførelsen af de reformer og offentlige investeringsprojekter, der udgør sammenhængende tiltag. (47)Luxembourgs genopretnings- og resiliensplan består af otte komponenter med en afbalanceret kombination af investeringer og reformer. Hver komponent er opbygget som en sammenhængende kombination af foranstaltninger og har også synergier med resten af planen. På denne måde styrker eller supplerer de investeringer og reformer, der indgår i planen, enten i samme komponent eller i forskellige komponenter, hinanden, og ingen foranstaltning er i modstrid med eller underminerer effektiviteten af en anden. Ligestilling (48)Lige muligheder i form af lige adgang for alle til offentlige forvaltningsprocedurer og uddannelse samt digital inklusion er hovedsagelig blevet taget i betragtning ved udformningen af komponent 1A ("Kvalificering, omskoling og opkvalificering") og 3B ("Modernisering af den offentlige forvaltning"). Ved udformningen af de foranstaltninger, der udgør disse komponenter, er der taget særligt hensyn til personer med færre digitale færdigheder, ældre og personer, der ikke har en smartphone. Med investeringen i telemedicin som led i komponent 1B ("Styrkelse af sundhedssystemets modstandsdygtighed") sikres det desuden, at der er adgang til tjenester via telefon og e-mail, for at tage hensyn til den digitale inklusion af personer med færre digitale færdigheder samt ældre. Endelig har reformen af boligpagten 2.0 i komponent 1C ("Øget udbud af offentlige økonomisk overkommelige og bæredygtige boliger") til formål at udvide adgangen til boliger for lavindkomsthusstande, der har svært ved at købe eller leje en bolig på det private marked. Selvevaluering af sikkerheden (49)Der er ikke foretaget en selvevaluering, idet Luxembourg ikke fandt det relevant, jf. artikel 18, stk. 4, litra g), i forordning (EU) 2021/241. Grænseoverskridende projekter og flerlandeprojekter (50)I genopretnings- og resiliensplanen er der afsat et betydeligt beløb til en investering i kvantekommunikationsinfrastruktur, som falder ind under det europæiske initiativ vedrørende kvantekommunikationsinfrastruktur (EuroQCI). Denne målrettede finansiering og investering er rettet mod et strategisk område som fastlagt i den opdaterede europæiske industristrategi og vil bidrage til at opbygge kapacitet og lægge fundamentet for øget modstandsdygtighed. Som led heri vil der blive opbygget et nyt økosystem i Luxembourg, som vil skabe højt kvalificeret ekspertise og job inden for en avanceret digital teknologi. Det vil også omfatte udvikling og udbredelse af grænseoverskridende forbindelser mellem tilstødende nationale kvantekommunikationsnet. Høringsproces (51)Udkastet til genopretnings- og resiliensplan blev forelagt det parlamentariske finans- og budgetudvalg, hvis tilbagemeldinger har dannet grundlag for den endelige udformning af planen. Planen er efter regeringens vedtagelse blevet forelagt de berørte parlamentariske udvalg samt i plenarforsamlingen. Medlemmerne af parlamentet gav udtryk for deres synspunkter under de efterfølgende drøftelser forud for den formelle forelæggelse. Arbejdsmarkedets parter har fået forelagt udkastet til genopretnings- og resiliensplan og har delt deres synspunkter om de prioriteter, der skal afspejles i planen. Efter regeringens vedtagelse blev planen på ny forelagt arbejdsmarkedets parter. For at sikre, at de relevante aktører tager ejerskab over foranstaltningerne, er det vigtigt at inddrage alle berørte lokale myndigheder og interessenter, herunder arbejdsmarkedets parter, under hele gennemførelsen af de investeringer og reformer, der indgår i planen. Positiv vurdering (52)Eftersom Kommissionens vurdering af Luxembourgs genopretnings- og resiliensplan er positiv, idet den finder, at planen på tilfredsstillende vis opfylder vurderingskriterierne i forordning (EU) 2021/241, bør denne afgørelse i henhold til artikel 20, stk. 2, i samme forordning fastsætte, hvilke reformer og investeringsprojekter der er nødvendige for gennemførelsen af planen, de relevante milepæle, mål og indikatorer samt det beløb, der stilles til rådighed fra Unionen til gennemførelse af planen i form af ikketilbagebetalingspligtig finansiel støtte.